**MINISTERUL SĂNĂTĂȚII**

**DIRECȚIA GENERALĂ SĂNĂTATE PUBLICĂ ȘI PROGRAME DE SĂNĂTATE**

**APROBAT,**

**MINISTRUL SĂNĂTĂȚII**

**PROF. UNIV. DR. ALEXANDRU RAFILA**

**REFERAT DE APROBARE**

Prin adresa Institutului Naţional de Transfuzie Sanguină ,,Prof. Dr. C. T. Nicolau’’ nr. 810/c/30.04.2024, înregistrată la Ministerul Sănătăţii cu nr. AR8054/07.05.2024 și AP 579/08.05.2024, se propune:

- majorarea prețurilor produselor sanguine prevăzute în anexa *Contravaloarea unei unităţi de sânge, a componentelor sanguine umane pentru utilizare terapeutică, precum şi a produselor sanguine obţinute din prelucrarea plasmei* laOrdinul ministrului sănătății nr. 1479/2014 privind stabilirea contravalorii unei unităţi de sânge, a componentelor sanguine umane pentru utilizare terapeutică, precum şi a produselor sanguine obţinute din prelucrarea plasmei,

- completarea anexei la ordinul sus menționat cu 5 poziții noi, corespunzătoare produselor sanguine prelucrate în Centrul de Transfuzie Sanguină al Municipiului București și cu prețurile aferente acestora.

Referitor la această solicitare precizăm următoarele:

- prețurile unei unităţi de sânge, a componentelor sanguine umane pentru utilizare terapeutică, precum şi a produselor sanguine obţinute din prelucrarea plasmei reglementate prin actul normativ mai sus menționat au fost stabilite în anul 2014, nefiind actualizate până în prezent. În situația în care, începând cu anul 2018, indicele anual al prețurilor de consum a înregistrat un trend crescător, acest lucru are un impact semnificativ la nivelul prețurilor tuturor bunurilor și serviciilor utilizate în procesul de colectare, procesare, testare, stocare şi distribuţie a sângelui uman şi a componentelor sanguine;

- antecalculațiile prețurilor produselor propuse spre majorare s-au realizat pe baza cheltuielilor înregistrate la nivelul Centrului de Transfuzie Sanguină al Municipiului București; aceste cheltuieli pot fi extrapolate pentru toate centrele de transfuzii sanguină deoarece procesul de colectare, procesare, testare este standardizat, achiziționarea pungilor de recoltare și a reactivilor de testare s-a realizat în mod centralizat conform prevederilor Ordinului ministrului sănătății nr. 1.104/2016 privind împuternicirea Institutului Național de Hematologie Transfuzională ”Prof. Dr. C. T. Nicolau” pentru derularea procedurilor de achiziție publică având ca obiect produse și servicii necesare funcționării Centrelor de Transfuzie Sanguină Județene și al Municipiului București, iar începând cu 1 ianuarie 2024, valoarea cardurilor pentru donatorii de sânge a fost aliniată valorii nominale de 40 de lei / tichet de masă conform prevederilor art. 14\*) alin. (2) din Legea nr. 165/2018 privind acordarea biletelor de valoare, cu modificările și completările ulterioare.

- prin adresa Centrului de Transfuzie Sanguină al Municipiului București nr. 2809/26.04.2024 se solicită completarea anexei *,,Contravaloarea unei unităţi de sânge, a componentelor sanguine umane pentru utilizare terapeutică, precum şi a produselor sanguine obţinute din prelucrarea plasmei’’* la Ordinul ministrului sănătății nr. 1479/2014 în sensul adăugării unui număr de 5 produse noi, ce sunt prelucrate în Centrul de Transfuzie Sanguină al Municipiului București, precum și a prețurilor aferente acestora, după cum urmează:

|  |  |  |  |
| --- | --- | --- | --- |
| Nr. crt. | Denumire produse | Preț/unitate produs | |
| Fără iradiere | Cu iradiere |
| 1. | Sânge total deleucocitat – unitate adult (STUA - DL) | 979,55 | 1.037,56 |
| 2. | Concentrat eritrocitar deleucocitat - unitate adult (CE - DL) | 545,66 | 598,45 |
| 3. | Concentrat eritrocitar resuspendat - unitate pediatrică (CERUP) | 258,88 | 311,67 |
| 4. | Concentrat eritrocitar sărăcit în leucocite resuspendat - unitate pediatrică (CERUP - SL) | 408,16 | 460,95 |
| 5. | Amestec POOL de concentrate trombocitare standard deleucocitat (POOL - CTS - DL) | 1.964,45 | 2.017,24 |

Menționăm că toate produsele sus menționate sunt prevăzute în  Nomenclatorul naţional al sângelui uman şi componentelor sanguine umane pentru utilizare terapeutică aprobat prin Ordinul ministrului sănătății nr. 1237/2007, cu modificările și completările ulterioare.

Deosebit de aceste aspecte, precizăm că centrele de transfuzie sanguină facturează și încasează contravaloarea componentelor sanguine de la unitățile sanitare private. Sumele încasate sunt virate la bugetul general consolidat al statului.

În sensul celor menţionate mai sus vă transmitem, alăturat, proiectul de Ordin al ministrului sănătății pentru modificarea anexei la Ordinul ministrului sănătății nr. 1479/2014 privind stabilirea contravalorii unei unităţi de sânge, a componentelor sanguine umane pentru utilizare terapeutică, precum şi a produselor sanguine obţinute din prelucrarea plasmei pe care, dacă sunteţi de acord, vă rugăm să-l aprobaţi în vederea publicării pe site-ul Ministerului Sănătății pentru asigurarea transparenței decizionale.

**DIRECTOR GENERAL**

**Dr. Amalia ȘERBAN**

Întocmit:

Dr. C.P

Dr. ch R.M.